KIRJALLINEN KYSYMYS E-1783/99 esittäjä(t): Mark Watts (PSE) komissiolle. Tieturvallisuus.



Virallinen lehti nro 219 E , 01/08/2000 s. 0025 - 0026



KIRJALLINEN KYSYMYS E-1783/99 esittäjä(t): Mark Watts (PSE) komissiolle (11. lokakuuta 1999) Aihe: Tieturvallisuus Tieonnettomuudet ovat suurin alle 46-vuotiaiden kuolinsyy EU:ssa. Niistä koituvat aineelliset vahingot ovat noin kaksi kertaa EU:n kokonaisbudjetin suuruiset ja kustannukset suuremmat kuin syövästä, sydän- ja verisuonisairauksista tai saastumisesta aiheutuvat menot. Komission viimeisin aiheesta antama tiedonanto neuvostolle ja parlamentille julkaistiin huhtikuussa 1997. Aikooko komissio asettaa tieturvallisuuden EU:n liikennepolitiikan ensisijaiseksi tavoitteeksi 1. vahvistamalla Euroopan parlamentin ehdottaman tavoitteen kuolleisuuden vähentämiseksi (enintään 25 000 kuolemaa vuoteen 2010 mennessä)? 2. varmistamalla, että suurin osa liikenneturvallisuuteen tarkoitetuista varoista käytetään tieturvallisuuden parantamiseen? 3. lisäämällä liikenneturvallisuuspolitiikasta vastaavan henkilöstön määrää? 4. varmistamalla, että kaikki EU:n toimet tai rahoitukselliset sitoumukset todella parantavat tieturvallisuutta? 5. tekemällä kaiken voitavansa edistääkseen autojen etuosien kehittämistä koskevien asianmukaisten ehdotusten esittämistä jalankulkijoiden ja pyöräilijöiden turvallisuuden parantamiseksi ja ottamalla siinä yhteydessä huomioon Euroopan kokeellisen kulkuneuvokomitean ehdottamat neljä testiä parlamentin äskettäisessä tieturvallisuutta koskevassa mietinnössä esittämän ensisijaisen tavoitteen mukaisesti? 6. tukemalla mahdollisimman voimakkaasti eurooppalaista uusien automallien arviointia koskevaa ohjelmaa? Loyola de Palacion komission puolesta antama vastaus (24. marraskuuta 1999) Komissio on parlamentin jäsenen kanssa samaa mieltä liikenneonnettomuuksissa kuolleiden ja loukkaantuneiden uhrien osalta. Tiedonanto, johon parlamentin jäsen viittaa, sisälsi tieliikenneturvallisuutta koskevan toimintaohjelman vuosille 19972001(1). Parlamentin pyynnöstä komissio laatii parhaillaan raporttia kyseisen ohjelman puitteissa toteutetuista tähänastisista toimista sekä luetteloa tulevaisuudessa toteutettavista ensisijaisista toimista. Kyseisen raportin laadinta on edistynyt hyvin, ja komissio pyrkii toimittamaan sen Euroopan parlamentille vuoden 2000 alussa. Esitettyihin kysymyksiin komissio vastaa seuraavasti: 1. Komissio on sitä mieltä, ettei tavoitteiden asettaminen ole paras tapa edistää tieliikenneturvallisuutta yhteisön tasolla silloin, kun komissiolla on vain vähän tai ei lainkaan valtaa määrätä keinoista näihin tavoitteisiin pyrittäessä. Jos yksittäiset jäsenvaltiot haluavat asettaa tavoitteita, komissio tarjoaa kaiken mahdollisen tukensa niiden saavuttamiseksi. 2. Komissio toivoo voivansa edistää liikenneturvallisuutta kaikkien liikennemuotojen osalta. Kohdentaessaan liikenneturvallisuuteen tarkoitettuja varoja komissio ottaa huomioon toimintatarpeet sekä Euroopan laajuisen toiminnan tuoman lisäarvon. Näitä periaatteita soveltaen liikenneturvallisuuteen tarkoitetuista varoista maantieliikenteen turvallisuustoimenpiteisiin käytetty osuus on viime vuosina ollut noin 60 %. 3. Komissio pyrkii aina käyttämään rajoitetut henkilöstöresurssinsa niin tehokkaasti kuin mahdollista. 4. Jos toimenpiteellä tai resursseja koskevalla sitoumuksella on vaikutusta tieliikenneturvallisuuteen, komissio pyrkii, kuten aina ennenkin, varmistamaan, että toimenpiteestä tai sitoumuksesta saadaan paras mahdollinen hyöty. 5. Komissio laatii parhaillaan autojen jalankulkijaystävällisiä etuosia koskevaa lainsäädäntöehdotusta. Kyseinen ehdotus perustuu Euroopan koeajoneuvokomitean (EEVC) vähän aikaa sitten suorittamaan tutkimukseen. 6. Komissio myöntää tulevaisuudessakin sekä taloudellista että käytännön tukea uudelle eurooppalaisten autojen arviointiohjelmalle (NCAP). Se uskoo, että kyseinen ohjelma on edistänyt turvallisuusajattelua suuren yleisön ja autoteollisuuden keskuudessa. (1) KOM(97) 131 lopullinen.